На основу члана 41. став 10. Пословника Владе („Службени гласник РС“, број 61/06 – пречишћен текст, 69/08, 88/09, 33/10, 69/10, 20/11, 37/11, 30/13 и 76/14 и 8/19 – др. пропис), Републички завод за статистику објављује

**ИЗВЕШТАЈ**

о спроведеној јавној расправи о Нацрту закона о Попису пољопривреде 2021.

Одбор за привреду и финансије Владе Републике Србије донео је Закључак 05 број: 011-12794/2019, од 20. децембра 2019. године, којим се одређује спровођење јавне расправе о Нацрту закона о Попису пољопривреде 2021.

Наведеним Закључком утврђен је и Програм јавне расправе о Нацрту закона о пољопривреде 2021. (у даљем тексту: Програм) и одређено трајање јавне расправе, од 25. децембра 2019. до 25. јануара 2020. године. Наведеним Програмом, предвиђено је да ће по окончању поступка јавне расправе, Републички завод за статистику анализирати све примедбе, предлоге и сугестије учесника у јавној расправи и сачинити Извештај о спроведеној јавној расправи (у даљем тексту: Извештај) који ће објавити на својој интернет страници и порталу е-управе најкасније у року од 15 дана од дана окончања јавне расправе. У вези са наведеним, Републички завод за статистику подноси Извештај у предвиђеном року.

Јавна расправа о Нацрту закона о Попису пољопривреде 2021. реализована је у потпуности у складу са утврђеним Програмом, за представнике релевантних државних органа, невладиних организација, стручну јавност и друге заинтересоване субјекте и појединце. Текст Нацрта закона о Попису пољопривреде 2021. је постављен на веб-сајту Републичког завода за статистику [www.stat.gov.rs](http://www.stat.gov.rs) и на порталу е-управе. Учесници јавне расправе су позвани да у назначеном року доставе своје примедбе, предлоге и сугестије поштом Републичком заводу за статистику, Београд, Милана Ракића 5, или на имејл-адресу: javna.rasprava@stat.gov.rs.

До предвиђеног рока за завршетак јавне расправе стигла су два предлога за измену/допуну Нацрта закона о Попису пољопривреде 2021, након чега је Републички завод за статистику извршио њихову евалуацију. Предлоге су доставили Општа пољопривредна задруга Волос Поинт - Милош Ћосовић и Привредна комора Србије - Удружење за прехрамбену индустрију, Групација произвођача јаких алкохолних пића.

Предлози су следећи:

* Изменити Нацрт закона о Попису пољопривреде 2021, члан 8, Метод пописивања. Попис пољопривреде 2021. мора да врши комисија формирана од пописивача из друге општине, уз могућност прегледа и фотографисања стања. Пољопривредник мора да потпише изјаву под материјално-кривичном одговорношћу да су подаци тачни – **предлог је одбијен** имајући у виду да се непосредно по завршетку пописа врши контрола квалитета података прикупљених пописом, да Нацрт закона о Попису пољопривреде 2021. у оквиру поглавља VII Казнене одредбе, члан 27. и члан 29. предвиђа новчану казну за правно лице, одговорно лице у газдинству правног лица, предузетника и носиоца породичног газдинства ако одбије да пописивачу да податке о газдинству или му да нетачне или непотпуне податке, као и да би прихватањем предлога дошло до повећања трошкова и периода реализације пописа на терену.
* Допунити члан 2. став 1. тачка 4. са делатношћу производња ракије од сопственог воћа (група 11.01) – **предлог је одбијен** с обзиром на то да је методологија Пописа пољопривреде 2021. усаглашена са међународним (ЕУ) стандардима и да су делатности које одређују пољопривредно газдинство њима прецизно дефинисане, као и да производња ракије није пољопривредна делатност. Међутим, имајући у виду националне потребе и важност података о породичним газдинствима - произвођачима ракије која је образложена приликом достављања предлога, **извршиће се допуна упитника** укључивањем питања о коришћеној опреми за печење ракије (казана) – број и укупна запремина, као и допуна упитника код питања *Да ли је газдинство обављало друге активности у вези са газдинством које су доносиле приход* издвајањем активности *Производња ракије***.** Овом допуном омогућиће се увид у број пољопривредних газдинстава која се, између осталог, баве и производњом ракије – за сопствене потребе и/или за продају, као и увид у коришћени капацитет опреме, чиме ће се задовољити захтев предлагача.

 Коначни текст Нацрта закона ће бити упућен на мишљење надлежним органима државне управе.

Републички завод за статистику

Београд, 27. јануар 2020. године